Dilluns, 8 de maig de 2006

ASPECTES QUE CALDRÀ RETOCAR DE LA PROGRAMACIÓ GENERAL I L’ÚS DE L’AULA D’INFORMÀTICA

Fent un primer cop d’ull ràpid a les columnes de la tipologia de programari que es fa servir, veiem que el 80% de les activitats es basen en el Clic i l’EDU365.

Caldrà, durant el proper curs, incorporar les activitats que es realitzin amb processador de textos: ara només hi ha cinc activitats. De ben segur que els alumnes dediquen moltes més sessions a l’ús d’aquest programari.

L’ús de programes de disseny o dibuix també és molt restringit a la graella. Segurament ens trobem amb el mateix cas que el processador de textos.

Pel que fa al Clic, tots sabem que és un programa molt útil com a suport a les àrees, però usant Clic, els alumnes no milloren la seva pràctica i coneixement de l’ús de l’ordinador. Cal proposar activitats que els porti a treballar paral·lelament els continguts curriculars i els desenvolupi la seva autonomia amb el maquinari i programari.

Cal revisar el salt i la diferència d’activitats que hi ha entre P5 i 4t. Per una banda hi manquen totes les activitats de 1r i 3r, i per l’altra, a 2n només s’hi ha indicat les activitats Clic.

De ben segur que es realitzen altres activitats i la seqüenciació és més raonable, però això és el que caldrà revisar i incorporar a la graella.

Serà la feina de la comissió d’informàtica, revisar les activitats que es realitzen i proposar-ne els canvis o la incorporació de noves activitats.